joelniklaus/EU_Wikipedias huggingface dataset:
Rytis Mykolas Račkauskas

Rytis Mykolas Račkauskas (g. 1959 m. rugsėjo 25 d. Kaune) – Panevėžio miesto savivaldybės politinis bei visuomenės veikėjas, nuo 2015 m. išrinktas Panevėžio meru.

Biografija 
1977 m. baigė Panevėžio Juozo Balčikonio vidurinę mokyklą (dabar – Panevėžio Juozo Balčikonio gimnazija), 1982 m. – Vilniaus inžinerinį statybos institutą (dabar – Vilniaus Gedimino technikos universitetas), įgijo architekto specialybę.

1982–1992 m. Miestų statybos projektavimo instituto Panevėžio skyriaus architektas. 1992–1995 m. bendrovės „Panevėžio miestprojektas“ generalinis direktorius, direktorius. 1995–2000 m. UAB „Improvizacija“ direktorius. 1996–2015 m. – R. Račkausko įmonės (nuo 2006 m. – individuali įmonė „Improvizacija“) savininkas, architektas. 2010–2013 m. UAB „Panevėžio ryšių statyba“ projektų vadovas.

Nuo 2015 m. Panevėžio miesto savivaldybės meras.

1988 m. Lietuvoje prasidėjus atgimimui, aktyviai įsitraukė į Sąjūdžio veiklą: buvo Panevėžio miesto iniciatyvinės grupės narys, išrinktas Lietuvos Persitvarkymo Sąjūdžio steigiamojo suvažiavimo delegatu, Panevėžio miesto tarybos nariu, Organizacinės komisijos pirmininku.

1989 m. organizuojant Baltijos kelią, buvo vienas iš penkių jo koordinatorių, atsakingas už atkarpą Panevėžys–Latvijos siena. 1990 m. kovo 11 d. kaip Lietuvos Persitvarkymo Sąjūdžio svečias dalyvavo istoriniame Aukščiausiosios Tarybos posėdyje, tapo tiesioginiu Lietuvos Nepriklausomybės atkūrimo liudininku.

1990–1997 m. ir nuo 2015 m. Panevėžio miesto savivaldybės tarybos narys.
 
1993 m. dalyvavo steigiant Tėvynės Sąjungą (Lietuvos konservatorius), tapo jos nariu. 1996 m. paliko jos gretas.

Šaltiniai 

Panevėžio politikai
Panevėžio merai
Sidarių šv. Jono sentikių cerkvė

Sidarių sentikių cerkvė – rusų stačiatikių (sentikių) maldos namai Radviliškio rajone, Šiaulėnų seniūnijoje, Sidarių kaime, apie 4 km į pietvakarius nuo Tyrulių.

 

Sidariai yra senas sentikių kaimas, jame tebestovi cerkvė, yra sentikių kapinės. Šio kaimo gyventojai priklauso Acokavų kaimo bendruomenei.

Šaltiniai

Nuorodos 

 Sąrašas:Lietuvos stačiatikių bažnyčios
 Lietuvos sentikių kultūros paveldas 
 Sidarių sentikių religinė bendruomenė (Сидарская староверческая религиозная община)

Lietuvos sentikių cerkvės
Radviliškio rajono bažnyčios
Kendrick Lamar

Kendrick Lamar Duckworth (g. 1987 m. birželio 17 d.) – amerikiečių hiphopo turintis pravardė K-Dot yra atlikėjas iš Komptono. Atlikėjas savo pirmąji albumą „Section.80“ išleido 2011 m. ir susilaukė nemažo dėmesio, kadangi albumas buvo daugumos kritikų laikomas vienu geriausiu metų hiphopo albumu. 2012 m. atlikėjas pasirašė kontraką su „Aftermath“ ir „Interscope“ įrašų kompanijomis ir išleido albumą „good kid, m.A.A.d city“, kuris susilaukė didelio populiarumo visame pasaulyje ir net debiutavo antroje „Billboard 200“ topo vietoje. 2015 m. Kendrick Lamar daina "i" laimėjo du Grammy apdovanojimus už geriausią repo atlikimą ir geriausią repo dainą. Tais pačiais metais buvo išleistas trečiasis albumas „To Pimp a Butterfly“, susilaukęs dar didesnio pasisekimo visame pasaulyje. 2017 m. išleido ketvirtąjį albumą "Damn" pasiekęs pirmąją vietą Billboard 100 ir parduotos 1,3 milijono kopijų visame pasaulyje. Albumas yra kvalifikuotas 3x Platinum.

Diskografija 
Studijiniai albumai
 Section.80 (2011)
 Good Kid, M.A.A.D City (2012)
 To Pimp a Butterfly (2015)
 DAMN. (2017)
 Mr. Morale & the Big Steppers (2022)

Kompiliacijos
 untitled unmastered. (2016)

Nuorodos 
 
 

JAV dainininkai
Hiphopo atlikėjai
JAV repo atlikėjai
To Pimp a Butterfly

To Pimp a Butterfly – trečiasis studijinis amerikiečių hiphopo atlikėjo Kendrick Lamar albumas, išleistas 2015 m. kovo 16 d. Albumas susilaukė itin gerų kritikų įvertinimų, kurie albumą vadino muzikiniu šedevru bei teigė, jog albumas vos pasirodęs jau tapo hiphop klasika. Albumas debiutavo pirmoje Jungtinės Karalystės albumų topo ir „Billboard 200“ topo vietose, per pirmą savaitę vien JAV pardavus 355 tūkstančius kopijų.

2016 m. „Grammy“ apdovanojimuose „To Pimp a Butterfly“ laimėjo apdovanojimą už geriausią repo albumą, taip pat buvo nominuotas metų albumo nominacijoje. Singlas „Alright“ laimėjo geriausios repo dainos bei geriausio repo atlikimo apdovanojimus, taip pat buvo nominuotas metų dainos bei geriausio vaizdo klipo nominacijose. Singlas „These Walls“ laimėjo apdovanojimą už geriausią grupinį repo atlikimą.

Dainų sąrašas 

2015 albumai
Pakupelkio Šv. Mikalojaus sentikių cerkvė

Pakupelkio sentikių cerkvė – rusų stačiatikių (sentikių) maldos namai Kelmės rajone, Šaukėnų seniūnijoje, Pagančiukų kaime, prie kelio , apie 5 km į pietvakarius nuo Šaukėnų. Priklauso Pakupelkio (Leonuvkos) sentikių religinei bendruomenei.

Šaukėnų krašte, aplinkui Dubėnus, Pakupelkį, Pagančiukus, Lykšilį, gyvena keliolika sentikių. Sentikiai per metus švenčia dvi pagrindines šventes – Šv. Trejybės (Troicą), atitinkančią katalikų Visų Šventųjų dieną ir Šv. Nikolajaus, vykstančią gegužės 22 d. Šio šventojo vardu pavadinta ir cerkvė Pagančiukų kaime, šalia Lykšilio. Senoji Pamario cerkvė Pakupelkyje pradėjo veikti 1907 m.

Vietos sentikių bendruomenė yra kentėjusi nuo daugelio įsilaužimų į cerkvę, ikonų ir kryžių vagysčių.

Pastatas suremontuotas. Savivaldybė pagelbėjo uždengti cerkvės stogą. Statinio sienos sutvirtintos masyviomis atramomis, viduje įrengta plieno sija.

Šaltiniai

Nuorodos 

 Sąrašas:Lietuvos stačiatikių bažnyčios
 Lietuvos sentikių kultūros paveldas 
 Pakupelkio sentikių religinė bendruomenė (Пакупелькская (Леонувская) староверческая религиозная община)

Lietuvos sentikių cerkvės
Kelmės rajono bažnyčios
Adomas Juškevičius Juškaitis

Adomas Juškevičius Juškaitis (1905 m. sausio 1 d. Vilniuje, Rusijos imperijoje – 1999 m. Vilniuje) – lietuvių mokytojas, istorikas.

Biografija 
Gimė lietuviškame Lietuvos–Gudijos pasienyje, Pelesos krašte, Lydos valsčiuje, mažažemio ūkininko šeimoje. Anksti (6 metų) jam tapo pilnu našlaičiu. Todėl teko pas ūkininkus tarnauti, o prasidėjus Pirmajam pasauliniam karui, buvo pabėgelis. Atsidūręs Rusijoje, pateko į Vitebsko lietuvių draugijos nukentėjusiems nuo karo šelpti našlaičių namus. Juose išgyveno ketverius metus, baigė pradžios mokyklą ir 1918 m. kartu su prieglauda grįžo į Vilnių.

1919 m. įstojo į Vilniaus lietuvių (Vytauto Didžiojo) gimnaziją, kurią baigė 1926 m.
1926–1932 m. studijavo Vilniaus Stepono Batoro universitete, kartu dirbdamas Labdarybės draugijos išlaikomo „Žiburėlio“ bendrabučio vedėju.
Dar mokydamasis gimnazijoje, o vėliau ir studijų metais, dr. J. Basanavičiaus paragintas, įsitraukė į kraštotyros veiklą, nulėmusią jo pasirikimą – istoriko specialybę. Po studijų universitete mokytojavo Vilniaus krašto lietuviškose mokyklose, dėstė istoriją, geografiją, lotynų kalbą.

1932–1935 metais dirbo Švenčionių lietuvių gimnazijoje. 1935 m. buvo Lietuvių mokytojų sąjungos Švenčionių skyriaus pirmininkas. Tais pačiais metais, lenkų valdžios apkaltintas politine neištikimybe buvo pašalintas iš mokytojo pareigų, be teisės dirbti bet kurioje lietuviškoje mokykloje. Grįžo į Vilnių. Čia dirbo Lietuvių mokslo draugijoje, bendradarbiavo lietuviškoje spaudoje.
1937 m. kartu su žurnalistu J. Maceika parašė knygą „Vilnius ir jo apylinkės“, kuri lenkų cenzūros buvo konfiskuota ir sunaikinta. Skaitytojus pasiekė tik pakartotinis „Spaudos fondo“ leidinys 1940 m. Lietuvai atgavus Vilnių, bei 1991 m. atkūrus nepriklausomybę, „Minties“ leidyklos fotografuotinis leidinys.

Nuo 1945 m. Adomas Juškevičius-Juškaitis pradėjo dirbti Vilniaus Pedagoginiame institute, direktoriaus pavaduotoju neakivaizdinio skyriaus reikalams, katedros vedėju, tačiau 1948 m. atleistas „kaip netinkamas dėl politinių įsitikinimų“.
Nuo 1948 m. iki išėjimo į pensiją, jis dėstytojavo Klaipėdos mokytojų institute, o jį likvidavus, mokytojavo įvairiose miesto vidurinėse mokyklose. Kartu su juo, visą laiką pedagoginį darbą dirbo žmona Vladislava Peredniūtė-Juškaitienė, irgi vilnietė, Vytauto Didžiojo gimnazijos XI laidos absolventė, Stepono Batoro universiteto magistrantė, biologė.

Po žmonos mirties 1984 m. A.Juškaitis grįžo į Vilnių, kuriame išgyveno iki 1999 metų. Abu palaidoti Vilniuje, Karveliškių kapinėse.

Šaltiniai 
Sūnus Vytautas Juškaitis.

Lietuvos istorikai
Magna Carta Holy Grail

Magna Carta Holy Grail – dvyliktasis studijinis amerikiečių reperio Jay-Z albumas, išleistas 2013 m. liepos 4 d. Albume kartu dainas atlieka Justin Timberlake, Nas, Rick Ross, Frank Ocean ir Beyoncé. Albumas susilaukė skirtingų kritikų įvertinimų – nors vieni gyrė albumo prodiusavimą ir garsą, dauguma buvo nusivylę vienodomis dainomis. Nepaisant to, per pirmąją savaitę vien JAV buvo parduota 528 tūkstančiai albumo kopijų ir jis debiutavo pirmoje „Billboard 200“ topo vietoje. Daina „Holy Grail“, įrašyta kartu su atlikėju Justin Timberlake, laimėjo "Grammy apdovanojimą už geriausią bendrą repo ir dainavimo kūrinį.

Dainų sąrašas 

2013 albumai
Born Sinner

Born Sinner – antrasis studijinis amerikiečių hiphopo atlikėjo J. Cole albumas, išleistas 2013 m. birželio 18 d. Albume dainas kartu atlieka tokie atlikėjai, kaip Kendrick Lamar, 50 Cent bei kiti. Albumas susilaukė teigiamų kritikų įvertinimų ir debiutavo antroje „Billboard 200“ topo vietoje. Toje vietoje išbuvo dvi savaites ir pakilo į pirmąją vietą.

Dainų sąrašas 

2013 albumai
Wale

Olubowale Victor Akintimehin (g. 1984 m. rugsėjo 21 d.), geriau žinomas savo sceniniu slapyvardžiu Wale – amerikiečių reperis iš Vašingtono. Atlikėjo debiutinis albumas „Attention Deficit“ buvo išleistas 2009 m. Antrasis, „Ambition“, buvo išleistas 2011 m. 2013 m. birželį buvo išleistas albumas "The Gifted, kuris debiutavo pirmoje „Billboard 200“ topo vietoje. 2015 m. kovą buvo išleistas naujausiasis albumas "The Album About Nothing", kuris taip pat pasiekė pirmąją vietą šalyje.

Diskografija 
 Attention Deficit (2009)
 Ambition (2011)
 The Gifted (2013)
 The Album About Nothing (2015)

Nuorodos 
 
 

JAV dainininkai
Hiphopo atlikėjai
JAV repo atlikėjai
The Gifted

The Gifted – trečiasis studijinis amerikiečių reperio Wale albumas, išleistas 2013 m. birželio 24 d. Albume kartu dainas atlieka tokie atlikėjai, kaip Nicki Minaj, Juicy J, Rihanna, Ne-Yo, Rick Ross, Wiz Khalifa bei kiti. Pats albumas susilaukė teigiamų kritikų įvertinimų ir debiutavo pirmoje „Billboard 200“ topo vietoje.

Dainų sąrašas 

2013 albumai
Hermosiljas

Hermosiljas () – miestas šiaurės vakarų Meksikoje, Sonoros valstijos sostinė, didžiausias miestas ir ūkinis centras. Įsikūręs prie Sonoros ir San Migelio upių. Yra geležinkelio stotis, oro uostas, praeina Panamerikos plento atkarpa (Taksonas–Meksikas). Mašinų gamybos ir elektronikos (automobilių surinkimas, kompiuterių, televizorių, telefonų gamyba), tekstilės, chemijos, naftos perdirbimo, medienos apdirbimo, poligrafijos pramonė. Žemės ūkio regiono prekybinis centras (kviečiai, vynuogės, gėlės, avinžirniai, gyvulininkystė).

Hermosiljo centre yra 1865 m. įrengta Saragosos aikštė, greta kurios stovi 1908 m. pastatyta Šv. Mergelės Marijos Ėmimo į Dangų katedra ir 1881 m. pastatyti valstijos vyriausybės rūmai. Veikia keletas muziejų, Hermosiljo, Sonoros universitetai.

Istorija 

1700 m. dabartinio miesto vietoje, indėnų serių, tepokų ir pimų žemėse, įkurta ispanų gyvenvietė Santísima Trinidad del Pitic. Vietiniai gyventojai puldinėjo įsibrovėlius, todėl 1726 m. pastatyta tvirtovė. 1822 m. įkūrus parapiją, pradėta indėnų evangelizacija. 1825 m. miestas pavadintas Meksikos nepriklausomybės kovotojo José María González Hermosillo garbei. 1879 m. Hermosiljas tapo Sonoros sostine. XX a. pr. mieste įsikūrė nemažai kinų. Hermosilijas ūkiškai suklestėjo ~1980 m., kai „Ford“ čia atidarė savo gamyklą.

Meksikos miestai
Afanasijs Kuzmins

Afanasijs Kuzmins (g. 1947 m. kovo 22 d. Krivošejeva, Bikerniekų pagastas) – Latvijos sportinio šaudymo atstovas, kuris specializuojasi greitojo šaudymo iš pistoleto rungtyse, pasaulio rekordininkas. Olimpinis čempionas. Daugiausiai olimpiadų dalyvavęs sportinio šaudymo atstovas olimpinėje istorijoje.

Pasiekimai 

PR - pasaulio rekordininkas

Nuorodos 
 ISSF profilis

Latvijos olimpiečiai
TSRS olimpiečiai
Šauliai
Yeezus

Yeezus – šeštasis studijinis amerikiečių reperio Kanye West albumas, išleistas 2013 m. birželio 18 d. West siekė, jog albumas būtų kuo labiau minimalistinis, įskaitant ne tik muziką bet ir įpakavimą – albumas įdėtas į paprastą, permatomą diskų dežutę. Albumas susilaukė itin gerų kritikų įvertinimų, kurie albumą net vadino vienu geriausiu West darbu ir gyrė naują muzikos kryptį. Per pirmąją savaitę vien JAV buvo parduota 327 tūkstančiai albumo kopijų ir jis debiutavo pirmoje „Billboard 200“ topo vietoje.

„Yeezus“ buvo nominuotas Grammy apdovanojimuose, geriausio repo albumo kategorijoje, o daina „New Slaves“ – geriausios repo dainos kategorijoje, tačiau nelaimėjo nė vieno iš šių apdovanojimų.

Dainų sąrašas 

Kanye West albumai
2013 albumai
Tomas Laurušas

Tomas Laurušas (g. 1996 m. vasario 13 d. Kaune) – Lietuvos šachmatininkas, Didmeistris (2021)
, priklauso „ŠK Margiris Kaunas“ klubui.

Biografija 

2008 m. Europos Sąjungos jaunių šachmatų čempionate amžiaus grupėje iki 14 metų užėmė 2-ą vietą. 2012 m. Europos jaunių šachmatų čempionate iki 16 metų grupėje užėmė trečią vietą. 2012 m. dalyvavo Pasaulio jaunių iki 16 metų šachmatų olimpiadoje, kur žaisdamas prie 1-os lentos surinko 7,5 taško iš 10 ir iškovojo už individualų pasirodymą – sidabrą.

2014 m. šachmatų olimpiadoje, žaisdamas prie 3-ios lentos tarp Lietuvos žaidėjų surinko daugiausiai taškų (7,5 iš 9). 

Lietuvos šachmatų čempionu tapo: 2016 m. ir 2019 m., sidabro medaliu apdovanotas 2021_m., bronzos - 2014 m. , 2020 m. ir 2022 m.

Šaltiniai

Nuorodos 

 Profilis fide.com
 Susiję straipsniai www.delfi.lt

Lietuvos šachmatininkai
Šachmatų didmeistriai
Nina Puteikienė

Nina Puteikienė (g. 1965 m. sausio 10 d. Naujasodyje, Molėtų raj.) – žurnalistė, Lietuvos ir Klaipėdos miesto savivaldybės politinė bei visuomenės veikėja.

Biografija 
Baigusi Alantos vidurinę mokyklą, 1983–1988 m. Vilniaus universiteto Istorijos fakultete studijavo žurnalistiką. Studijuodama dirbo universiteto laikraščio korespondente. Žurnalistinis-literatūrinis pseudonimas – Nika.

1988–1991 m. dirbo žurnale „Kinas“, buvo savaitraščio „Savaitės ekranas“ lietuviškojo leidinio literatūrinė redaktorė. 1990 m. kaip savanorė bendradarbiavo su Lietuvos Persitvarkymo Sąjūdžiu rengiant rinkimus į Aukščiausiąją Tarybą-Atkuriamąjį Seimą. 1991–1997 m. dirbo UAB „Lietuvos aidas“ kultūros korespondente. Kuravo dailės, muzikos temas, rašė paveldo ir medicinos temomis. 1996–1999 m. – JAV farmacijos kompanijos „Bristol-Myers Squibb“ atstovybės Lietuvoje atstovė ryšiams su visuomene. 1998–1999 m. Atviros Lietuvos Fondo Žurnalistikos centre baigė ryšių su visuomene ir atstovo spaudai profesines studijas. 2000–2002 m. dirbo Kultūros paveldo centre. 2001 m. – laisvai samdoma viešųjų ryšių projektų vadovė, vadovavo Valstybinės mokesčių inspekcijos prie Lietuvos Respublikos finansų ministerijos direktoriaus įvaizdžio kūrimo projektui. 2002 m. UAB „Baltijos verslo vystymo agentūroje“ dirbo viešųjų ryšių projektų vadove – organizavo renginius, rengė radijo laidą, rašė straipsnius. Nuo 2002 m. iki dabar – Lietuvos jūrų muziejaus Ryšių su visuomene ir rinkodaros skyriaus vedėja. Šiame padalinyje inicijuotas ir įgyvendintas delfinų terapijos projektas. Lietuvos muziejų asociacijos Edukacijos sekcijos valdybos narė, rengia ir įgyvendina Lietuvos muziejų asociacijos projektus.

Politinė veikla 
2015 m. išrinkta į Klaipėdos miesto savivaldybės tarybą nuo visuomeninio rinkimų komiteto „Puteikis Plius“. Minėtasis komitetas Klaipėdos miesto savivaldybės taryboje iškovojo 3 vietas, tad Nina Puteikienė tapo opozicinės frakcijos lydere. 2018 m. lapkričio 15 d. Lietuvos centro partija Niną Puteikienę oficialiai iškėlė kandidate į Klaipėdos miesto savivaldybės mero postą 2019-ųjų vietos savivaldos rinkimuose. Šiuose rinkimuose Nina Puteikienė kovoje dėl merės posto pralaimėjo, tačiau būdama Lietuvos centro partijos kandidatų sąrašo lydere, Klaipėdos miesto savivaldybės taryboje pakartotinai pelnė 3 mandatus ir buvo perrinkta Tarybos nare.

Asmeninis gyvenimas  
Vyras – Naglis (g. 1964 m.), sūnus – Gediminas (g. 1993 m.), duktė – Augustė (g. 2000 m.).

Šaltiniai

Nuorodos 

 Nina Puteikienė – kandidatė į merės postą

Lietuvos žurnalistai
Klaipėdos politikai
Beržėnų koplyčia

Beržėnų koplyčia – Beržėnų dvaro laidojimo koplyčia, esanti Beržėnuose (Užvenčio sen.), Kelmės rajone. Koplyčia stūkso šalia dvaro tvenkinio prie kelio .
Neogotikinė koplyčia pastatyta XIX a. II p. Ji yra kultūros paveldo objektas, 1996 m. įregistruotas Kultūros vertybių registre.

Istorija 

Dvaro koplyčios rūsyje buvo palaidoti Ipolitas (1791-1836) ir Barbora (1803-1899) Gorskiai, jų dukra Stanislava (apie 1820-1878) su vyru Adolfu Čapskiu, S. ir A. Čapskių vaikai Henrikas, Adolfina, Stanislovas bei anūkai. 1940 m. koplyčia išplėšta.

Beržėnų koplyčioje išniekinus mirusiuosius, jų palaikus 1946 m. slapta pargabeno ir Šaukėnų šventoriuje palaidojo kanauninkas Jonas Staševičius. Jis taip pat perkėlė Ipolito Nalenč-Gorskio sarkofagą į giminės antkapinę koplyčią Šaukėnuose. Sarkofagas nuo 1988 m. tarnauja kaip šios bažnyčios altorius.

Dvaro koplyčia sovietmečiu buvo paversta Beržėnų kultūros namais. Naujas kelias dirbtinai atskyrė koplyčią nuo parko, į kurį įsiterpė kelios naujos sodybos, tuo sudarkydamos šiaurės vakarų parko zoną.

Architektūra 

Pastatas tinkuoto mūro, kvadratinio plano. Planinės struktūros tipas – salinis. Prie koplyčios šliejasi nedidelis silikatinių plytų priestatas, ardantis planinę ir tūrinę kompoziciją. Autentiškos pastato dalies tūrinės struktūros tipas – kompaktinis. Koplyčia yra vieno aukšto su gana aukštu rūsiu – laidojimo kripta.

Šaltiniai

Nuorodos 

 Beržėnų dvaro sodybos fotofiksacija 
 Laidojimo koplyčia Beržėnuose, (XX a. I p. nuotrauka)
 Beržėnų dvaro koplyčia (Gerardo Bagdonavičiaus piešinys)

Kelmės rajono koplyčios
Kauno Granitas

Kauno „Granitas–Gaja–Karys“ – Lietuvos rankinio klubas iš Kauno. Dalyvauja Lietuvos rankinio lygoje. Namų rungtynes žaidžia Kauno sporto halėje.

Komandos sudėtis 
  Vaidas Drevinskas
  Paulius Šarkauskas
  Mindaugas Urbonas
  Lukas Sutkus
  Valdas Jarukas
  Lukas Feoktisovas
  Edvinas Balčiūnas
  Algirdas Lazauskas
  Andrius Šarkus
  Aurimas Balčiūnas
  Lukas Zumbrickas
  Vilius Ruškys
  Aleksandras Trockaitis
  Gvidas Klietkus
  Tadas Sveikauskas
  Paulius Zėringis
  Paulius Variakojis
  Aurimas Petravičius

Pasiekimai

 Lietuvos čempionai: 1991, 1992, 1993, 1994, 1995, 1996, 1997, 1998, 1999, 2000, 2001 2002, 2003, 2004, 2005, 2008, 2009
 Europos vyrų rankinio taurės laimėtojai: 1987

Nuorodos

 Profilis eurohandball.com
 Profilis www.rankiniolyga.lt 

Lietuvos rankinio klubai
Kauno sportas
13 (albumas)

13 – devynioliktasis studijinis britų roko grupės „Black Sabbath“ albumas, išleistas 2013 m. birželio 10 d. Tai pirmasis grupės studijinis albumas nuo 1995 m. išleisto „Forbidden“ ir pirmasis albumas nuo 1998 m. išleisto koncertinio albumo „Reunion“, kuriame groja vokalistas Ozzy Osbourne ir bosistas Geezer Butler. Paskutinis albumas, kuriame Osbourne grojo su grupe, buvo 1978 m. išleistas "Never Say Die! ", o Butler – 1994 m. „Cross Purposes“. Be to, tai pirmasis albumas nuo "Never Say Die! ", kuriame negroja klavišininkas Geoff Nicholls.

Šio albumo kūrimas buvo pradėtas dar 2001 m., tačiau buvo sustabdytas, kadangi Osbourne įrašinėjo savo solinį albumą, o vėliau ir kiti grupės nariai susitelkė ties soline veikla. Grupė 2011 m. lapkritį paskelbė, jog baigė pertrauką ir tęsia albumo įrašymo darbus. Šiame albume būgnais grojo grupių „Rage Against The Machine“ ir „Audioslave“ būgnininkas Brad Wilk, kadangi grupės būgnininkas Bill Ward paliko grupę dėl „kontraktinių nesutarimų“. Pats albumas susilaukė teigiamų kritikų įvertinimų ir debiutavo pirmoje vietoje Jungtinėje Karalystėje ir JAV „Billboard 200“ tope.

Dainų sąrašas 
Visų dainų žodžius parašė Geezer Butler, išskyrus "Methademic", kurios žodžius parašė Ozzy Osbourne. Visų dainų muzikos autoriai: Tony Iommi, Ozzy Osbourne ir Geezer Butler.

2013 albumai
Queens of the Stone Age

Queens of the Stone Age – amerikiečių roko grupė iš Palm Desert, susiformavusi 1996 m. Grupė susikūrus išsiskyrus ankstesniajai Josh Homme grupei „Kyuss“. Kol kas grupė yra išleidusi septynis studijinius albumus, iš kurių naujausiasis, „Villains“, buvo išleistas 2017 m. rugpjūtį.

Grupės nariai 
Dabartiniai nariai
 Josh Homme – vokalas, gitara, klavišiniai (1996–dabar)
 Troy Van Leeuwen – gitara, klavišiniai, papildomi vokalai (2002–dabar)
 Michael Shuman – bosinė gitara, klavišiniai, papildomi vokalai (2007–dabar)
 Dean Fertita – klavišiniai, pianinas, gitara, papildomi vokalai (2007–dabar)
 Jon Theodore – būgnai, perkusija (2013–dabar)

Buvę nariai
 Mark Lanegan – vokalas (2001–2005)
 Dave Catching – gitara, klavišiniai, papildomi vokalai (1998–2000)
 Brendon McNichol – gitara, klavišiniai, papildomi vokalai (2000–2002)
 Nick Oliveri – bosinė gitara, klavišiniai, vokalas (1998–2004)
 Alain Johannes – bosinė gitara, klavišiniai, gitara, papildomi vokalai (2004–2007)
 Alfredo Hernández – būgnai, perkusija (1998–1999)
 Gene Trautmann – būgnai, perkusija (1999–2001)
 Dave Grohl – būgnai, perkusija (2001–2002, 2012–2013)
 Joey Castillo – būgnai, perkusija (2002–2012)

Diskografija 
 Queens of the Stone Age (1998)
 Rated R (2000)
 Songs for the Deaf (2002)
 Lullabies to Paralyze (2005)
 Era Vulgaris (2007)
 ...Like Clockwork (2013)
 Villains (2017)

Nuorodos 
 
 

JAV roko atlikėjai
…Like Clockwork

…Like Clockwork – šeštasis studijinis amerikiečių roko grupės „Queens of the Stone Age“ albumas, išleistas 2013 m. birželio 3 d. Tai – pirmasis grupės albumas, kuriame groja bosistas Michael Shuman ir gitaristas Dean Fertita, kurie abu prie grupės prisijungė 2007 m. Albumas susilaukė teigiamų kritikų įvertinimų ir debiutavo antroje vietoje Jungtinėje Karalystėje bei pirmoje vietoje JAV „Billboard 200“ tope. Albumas buvo nominuotas trims Grammy apdovanojimams, tačiau nė vieno nelaimėjo.

Dainų sąrašas 

2013 albumai
Kybarčių ąžuolas

Kybarčių ąžuolas (Rusteikų ąžuolas) – valstybės saugomas gamtos paveldo objektas, išskirtinių matmenų ir išvaizdos ąžuolas, augantis Šiaulių rajone, Kybarčių kaime (Kužių sen.), 270 m į šiaurę nuo kelio Aukštelkė–Kuršėnai.

Ąžuolas paskelbtas saugomu Lietuvos Respublikos aplinkos ministro 2013 m. spalio 25 d. įsakymu Nr. D1-792. Atskiru ženklu ar kelio rodykle vietoje nepažymėtas.

Kybarčių ąžuolas išsiskiria storu, išplatėjančiu prie pagrindo, skilusiu kamienu, kurio viena dalis žaliuojanti. Ąžuolo vidus išdegęs, tuščiaviduris. Medį iš vidaus pūdo grybas. Spėjama buvusio kamieno apimtis siekė 8,4-9,5 m.  Aplink medį driekiasi atviri dirbami laukai. Ilgus laikus šiose vietose gyveno dvarininkų Rusteikų giminė, netoliese išlikusi mūrinė šeimos laidojimo koplyčia. Rusteikų vardu vadinamas ir ąžuolas. Manoma, jog tai seniausias Šiaulių krašto ąžuolas.

Pasak tautosakinių šaltinių, ąžuolo drevėje yra skylė į pragarą ir ten tupi velniukas. Kai Perkūnas trenkia žaibu į velniuką, tas spėja pasislėpti į tą skylę.

2000 m. ąžuolą įamžino akvarelėje dailininkas Antanas Krištopaitis.

Duomenys 

 Medžio rūšis – paprastasis ąžuolas (Quercus robur L.)
 Kamieno apimtis 1,3 metro aukštyje – 8,40 m
 Kamienų skaičius – 1 (dvi skilusio kamieno dalys)
 Medžio aukštis – 13,6 m
 Amžius – apie 500-700 metų

Šaltiniai

Nuorodos 

 Saugomų teritorijų valstybės kadastras  
 Ąžuolo stiprybės pakanka ir kipšiukui, ir „eurovizijai“ 

Lietuvos gamtos paveldo objektai
Šiaulių rajono paveldas
Albino pušis

Albino pušis auga miške Kurtuvėnų regioniniame parke, yra savivaldybės saugomas botaninis gamtos paveldo objektas Šiaulių rajone, Paraudžių kaime, apie 2,8 km į pietvakarius nuo Bubių. Pušis pasiekiama pagal rodyklę pavažiavus miško keliuku 150 m į rytų pusę nuo kelio . Prie medžio įrengta informacinė lenta.

Albino pušis apie du šimtmečius auga Paraudžių miško dalyje, kuri yra paskelbta Europos Sąjungos buveinių apsaugai svarbia teritorija (BAST). Joje saugomi Vakarų taiga vadinami šimtamečiai spygliuočių medynai. Medžio viršūnė iškilusi 30 m, kamieno apimtis – 2,81 m, skersmuo – 0,9 m, aukštis iki lajos – 20 m.

Istorija 

Šią pušį milžinę surado ir išsaugojo buvęs Bubių girininkas Albinas Borusevičius, girininku išdirbęs 33 metus. Dirbdamas miške jis visuomet pastebėdavęs gražius medžius, medynus, saugojęs juos. Išlaki pušis atkreipė jo dėmesį apie 1965-uosius metus, kai buvo kertami rinktiniai kirtimai. Pušis buvo išsaugota, o vėliau parodyta Kurtuvėnų regioninio parko direktoriui Rimvydui Tamulaičiui. Jis, matyt, ją ir praminė Albino pušimi.

Medis paskelbtas saugomu Šiaulių rajono savivaldybės tarybos 2004 m.

Duomenys 

 Medžio rūšis – paprastoji pušis (Pinus sylvestris L.)
 Kamieno apimtis 1,3 metro aukštyje – 2,81 m
 Aukštis – 30,0 m
 Lajos plotis – 8x5 m
 Amžius – apie 200 metų

Šaltiniai

Nuorodos 

 Saugomų teritorijų valstybės kadastras  
 Medžiai milžinai. Albino pušis 

Lietuvos gamtos paveldo objektai
Šiaulių rajono paveldas
Aiseno provincija

Aiseno provincija () – viena iš keturių provincijų, sudarančių Aiseno regioną, esantį pietų Čilėje. Administracinis centras – Puerto Aisenas.

Geografija 

Provincija ribojasi su Palenos provincija ir Čilojės provincija šiaurėje, Kojhaikės provincija ir Cheneral Kareros provincija rytuose, Kapitan Prato provincija pietuose. Iš vakarų skalauja Ramusis vandenynas.

Paviršius daugiausia kalnuotas, pakrantėje priklauso Čonoso salynas. Gausu fjordų. Svarbiausia upė – Aisenas. Telkšo San Rafaelio lagūna. Yra vaizdingas Keulato nacionalinis parkas.

Administracinis suskirstymas 

Provinciją sudaro 3 komunos:
 Aiseno komuna. Centras – Puerto Aisenas
 Sisneso komuna. Centras – Puerto Sisnesas
 Gvaitekaso komuna. Centras – Melinka

Čilės provincijos
Kojhaikės provincija

Kojhaikės provincija () – viena iš keturių provincijų, sudarančių Aiseno regioną, esantį pietų Čilėje. Administracinis centras – Kojhaikė.

Geografija 

Provincija ribojasi su Palenos provincija šiaurėje, Argentina rytuose, Cheneral Kareros provincija pietuose ir Aiseno provincija vakaruose.

Paviršius daugiausia kalnuotas, stūkso Patagonijos Andai. Yra Dos Lagunas gamtos paminklas, Kojhaikės, Sero Kastiljo, Simpsono upės gamtos paminklai.

Administracinis suskirstymas 

Provinciją sudaro 2 komunos:
 Lago Verdės komuna. Centras – Lago Verdė
 Kojhaikės komuna. Centras – Kojhaikė

Čilės provincijos
Cheneral Kareros provincija

Cheneral Kareros provincija () – viena iš keturių provincijų, sudarančių Aiseno regioną, esantį pietų Čilėje. Administracinis centras – Čile Čikas.

Geografija 

Provincija ribojasi su Kojhaikės provincija šiaurėje, Argentina rytuose, Kapitan Prato provincija pietuose ir Aiseno provincija vakaruose.

Paviršius daugiausia kalnuotas, stūkso Patagonijos Andai. Teka Ibanjeso upė, telkšo Cheneral Kareros, Bertrano ežerai. Yra Dos Lagunas gamtos paminklas, Sero Kastiljo nacionalinis rezervatas. Plyti Šiaurės Patagonijos ledlaukis.

Administracinis suskirstymas 

Provinciją sudaro 2 komunos:
 Rio Ibanjeso komuna. Centras – Puerto Inchenjero Ibanjesas
 Čile Čiko komuna. Centras – Čile Čikas

Čilės provincijos
Kapitan Prato provincija

Kapitan Prato provincija () – viena iš keturių provincijų, sudarančių Aiseno regioną, esantį pietų Čilėje. Administracinis centras – Kokreinas.

Geografija 

Provincija ribojasi su Aiseno provincija ir Cheneral Kareros provincija šiaurėje, Argentina rytuose, Paskutinės Vilties provincija pietuose. Iš vakarų skalauja Ramusis vandenynas.

Paviršius daugiausia kalnuotas, stūkso Patagonijos Andai. Pakrantė labai raižyta fjordais, yra gausybė salų ir uolų (Čilės salyno šiaurinė dalis). Teka Beikerio, Paskvos, Bravo upės. Telkšo Kokreino, O’Higinso ežerai. Plyti Šiaurės Patagonijos ledlaukis. Yra Bernardo O'Higinso nacionalinis parkas, Katalaliksaro gamtos draustinis.

Administracinis suskirstymas 

Provinciją sudaro 3 komunos:
 Kokreino komuna. Centras – Kokreinas
 O’Higinso komuna. Centras – Vilja O'Higinsas
 Tortelio komuna. Centras – Kaleta Tortelis

Čilės provincijos
Visgirdų ąžuolas

Visgirdų ąžuolas – valstybės saugomas botaninis gamtos paveldo objektas, išskirtinių matmenų ir išvaizdos ąžuolas, augantis Šiaulių rajone, Visgirdų kaime (Bubių sen.). Ąžuolas pasiekiamas iš kelio  pavažiavus apie 1 km į pietryčius. Atskiru ženklu ar kelio rodykle vietoje nepažymėtas.

Paminklinis medis stūkso netoli miško, paruoštų naujų sklypų sodybiniams namams statyti kaimynystėje. Jo aplinka išvalyta nuo krūmokšnių. Trikamienis ąžuo­las au­ga Aukštelkė­je gy­ve­nan­čių Liud­vi­nos ir Juo­zo Mi­nel­gų že­mė­je, ant akmeningo pylimo – akmenų rūžos. Ji tę­sia­si nuo Šiau­lių iki Bubių apie 10 km pro Ver­du­lių, Ge­gu­žių, Šlep­kų, Meš­kių kai­mus, Aukš­tel­kės gy­ven­vie­tę.

Ąžuolas paskelbtas saugomu 2012 m.

Nuorodos 

 Saugomų teritorijų valstybės kadastras  
 Talka prie Visgirdų ąžuolo 
 Visgirdų ąžuolas žemėlapyje 
 Akmenų rūžoje auga unikalus ąžuolas
 Visgirdų ąžuolas Akmenų Rūžos puošmena

Lietuvos gamtos paveldo objektai
Šiaulių rajono paveldas
Grafo D. Zubovo ąžuolų alėja

Grafo Dmitrijaus Zubovo ąžuolų alėja – savivaldybės saugomas botaninis gamtos paveldo objektas Šiaulių rajone, Bubiuose, šalia kelių  ir  sankirtos (apie 300 m į šiaurės vakarų pusę). Medžių grupė auga miške, esančiame Kurtuvėnų girininkijos (42 kv., 19 skl.) teritorijoje. Pakeliui veda informacinės rodyklės. Alėja pasiekiama iš Gegužinių aikštelės perėjus Ventos–Dubysos kanalą ir Dubysą jungiantį upelį. Ties alėjos pradžia auga saugomos Ventos-Dubysos perkaso pušys.

Ąžuolų alėja paskelbta saugoma Šiaulių rajono savivaldybės tarybos 2004 m. balandžio 29 d. sprendimu Nr. T-75.

Istorija 

Iki 1940 m. nacionalizacijos Bubių dvaras priklausė grafui Dmitrijui Zubovui (1872–1944). Grafo žemėse buvo ir garsiųjų Šiaulių gegužinių vieta. Miško laukymėje buvusią masinių renginių aikštelę, kurioje XX a. pradžioje vykdavo lietuviškos šiauliečių gegužinės, ženklina senas betoninis paminklas be lentos. Čia grafas ketino įkurti didelį parką, todėl kruopščiai prižiūrėjo kitapus Ventos–Dubysos kanalo augusį mišką, per kanalą nutiesė medinį tiltą, pradėjo sausinti teritoriją, tiesti landšaftinius takus.

Apie 1934 m. D. Zubovo parėdymu miške buvo pasodinta ąžuolų alėja. Iš dvaro daigyno čia buvo perkelti jauni medeliai. Įkurti parką grafas nesuspėjo. Bubių dvarvietėje yra dar viena, senesnė ąžuolų alėja, sodinta prieš Pirmąjį pasaulinį karą. Kalbama, kad dalį jos medelių  D. Zubovas planavo  perkelti į kitą vietą (galbūt, į sumanytą parką).

Duomenys 

D. Zubovo alėjoje augantys ąžuolai gyvena jau per 80 metų. Dėl nederlingos žemės medžiai auga gana lėtai, jų kamienai nėra stori. Vidutinė alėjos kamienų apimtis nesiekia metro. Auga 79 medžiai. Alėjos ilgis – 245 m, plotis – 5 m, medžių aukštis – apie 20 m, užimama teritorija – 0,39 ha.

Nuorodos 

 Saugomų teritorijų valstybės kadastras  
 Kurtuvėnų regioninis parkas. Grafo D. Zubovo ąžuolų alėja

Lietuvos gamtos paveldo objektai
Šiaulių rajono paveldas
Bubiai
James Bay

James Bay (g. 1990 m. rugsėjo 4 d.) – britų dainininkas, dainų autorius ir gitaristas. Savo debiutinį albumą „Chaos and the Calm“ jis išleido 2015 m. kovą ir jis iškart debiutavo pirmoje vietoje Jungtinės Karalystės albumų tope. Taip pat, tais pačiais metais laimėjo apdovanojimą „Brit Awards“ apdovanojimuose, kritikų pasirinkimo nominacijoje.

Diskografija 
 Chaos and the Calm (2015)

Nuorodos 
 
 

Jungtinės Karalystės atlikėjai
Chaos and the Calm

Chaos and the Calm – debiutinis studijinis britų muzikanto James Bay albumas, išleistas 2015 m. kovo 20 d. Nors albumas ir susilaukė skirtingų kritikų įvertinimų, jis debiutavo pirmoje Jungtinės Karalystės albumų topo vietoje.

2016 m. „Grammy“ apdovanojimuose „Chaos and the Calm“ buvo nominuotas geriausio roko albumo nominacijoje, o singlas „Hold Back the River“ – geriausios roko dainos.

Dainų sąrašas 

2015 albumai
Kopakabanos fortas

Kopakabanos fortas – gynybinis fortas Kopakabanos rajone, Rio de Žaneire, Brazilijoje. Šiuo metu forte įsikūręs armijos muziejus ir pakrančių sargyba.

Istorija 
1908 m. Brazilijos karinės pajėgos pradėjo statyti modernų pakrantės fortą, kuris turėjo saugoti Kopakobanos paplūdimį ir Rio de Žaneiro uostą. Fortas užbaigtas 1914 m. Jo konstrukciją sudarė du kupolai, kuriuose įrengta po dvi karines patrankas. Po patrankomis buvo įrengtos galimybės šaudyti ir šaunamaisiais ginklais. 1922 m. fortą užėmė sukilėliai. 1987 m. Brazilija atsisakė pakrantės artilerijos ir fortas buvo deaktyvuotas.

2016 m. vasaros olimpinių žaidynių metu forto teritorijoje vyko atviro vandens plaukimo ir triatlono varžybos.

Rio de Žaneiro statiniai
Fortai
Random Access Memories

Random Access Memories – ketvirtasis studijinis prancūzų elektroninės muzikos grupės „Daft Punk“ albumas, išleistas 2013 m. gegužės 17 d. Tai – pirmasis grupės studijinis albumas nuo 2005 m. išleisto „Human After All“. Taip pat, šiame albume grupė atliko kiek kitokią, nei jiems įprasta, muziką – buvo nusamdyti muzikantai, groję tikrais instrumentais, o elektronika buvo apribota iki ritminių mašinų bei sintezatorių. Albumas susilaukė teigiamų kritikų įvertinimų ir debiutavo pirmoje JAV „Billboard 200“ topo vietoje bei pirmoje Jungtinės Karalystės albumų topo vietoje.

Pirmasis singlas „Get Lucky“ tapo itin populiariu pasaulyje ir pasiekė pirmąją vietą daugiau nei trisdešimtyje šalių. 2014 m. vykusiuose 56-uosiuose Grammy apdovanojimuose albumas laimėjo apdovanojimus už geriausią metų albumą, geriausią šokių/elektroninės muzikos albumą bei geriausiai suvestą albumą, o daina „Get Lucky“ – už geriausią metų įrašą ir geriausią popmuzikos dueto/grupės atlikimą.

Dainų sąrašas 

2013 albumai
Vampire Weekend

Vampire Weekend – amerikiečių roko grupė iš Niujorko, susikūrusi 2006 m. Pirmasis grupės albumas, „Vampire Weekend“, buvo išleistas 2008 m. ir iškart susilaukė populiarumo. Šiuo metu grupė yra išleidusi tris albumus, iš kurių naujausiasis, „Modern Vampires of the City“, buvo išleistas 2013 m. gegužę ir pasiekė pirmąją vietą „Billboard 200“ tope. 2014 m. vykusiuose 56-uosiuose Grammy apdovanojimuose šis albumas laimėjo metų alternatyviosios muzikos albumo apdovanojimą.

Grupės nariai 
Dabartiniai nariai
 Ezra Koenig – vokalas, gitara, dainų žodžiai
 Chris Tomson – būgnai, perkusija, papildomi vokalai
 Chris Baio – bosinė gitara, papildomi vokalai

Buvę nariai
 Rostam Batmanglij – prodiusavimas, klavišiniai, gitara, vokalas, dainų žodžiai

Diskografija 
 Vampire Weekend (2008)
 Contra (2010)
 Modern Vampires of the City (2013)

JAV roko atlikėjai
Indie rock atlikėjai
Modern Vampires of the City

Modern Vampires of the City – trečiasis studijinis amerikiečių roko grupės „Vampire Weekend“ albumas, išleistas 2013 m. gegužės 14 d. Tai – pirmasis grupės albumas, kuriame jie dirbo kartu su prodiuseriu, kadangi anksčiau albumus prodiusuodavo grupės narys Rostam Batmanglij. Šiame albume grupė nusprendė kiek pakeisti savo stilių, todėl dainose nemažai eksperimentinių atlikimų. Albumas susilaukė labai teigiamų kritikų įvertinimų ir debiutavo pirmoje vietoje „Billboard 200“ tope. 2014 m. vykusiuose 56-uosiuose Grammy apdovanojimuose šis albumas laimėjo metų alternatyviosios muzikos albumo apdovanojimą.

Dainų sąrašas 
Visų dainų žodžius parašė Ezra Koenig, išskyrus, kur išskirta. Visą muziką sukūrė Rostam Batmanglij ir Koenig, išskyrus, kur išskirta.

2013 albumai
Parlamentas (Prancūzijos karalystė)

Parlamentas () – Prancūzijos karalystės regioninis teismas.

Parlamentai panaikinti 1790 m. rugsėjį, per Didžiąją Prancūzijos revoliuciją.

Egzistavo tokie parlamentai:
 Paryžiaus parlamentas (apie 1250 – 1790)
 Dolio parlamentas (1422 – 1676)
 Tulūzos parlamentas (1443 – 1790)
 Bordo parlamentas (1451 – 1790)
 Grenoblio parlamentas (1453 – 1790)
 Dijono parlamentas (1477 – 1790)
 Bretanės parlamentas (1485 – 1790)
 Normandijos parlamentas (1499 – 1790)
 Ekso parlamentas (1501 – 1790)
 Dombo parlamentas (1523 – 1790)
 Po parlamentas (1620 – 1790)
 Meco parlamentas (1633 – 1790)
 Flandrijos parlamentas (1668 – 1790)
 Bezansono parlamentas (1676 – 1790)
 Nansi parlamentas (1768 – 1775)

Nuorodos 

Prancūzijos istorija
Vesna Pisarović

Vesna Pisarović (g. 1978 m. balandžio 9 d. Brčke, Bosnija ir Hercegovina) – kroatų pop ir džiazo muzikos dainininkė.

Biografija 

Vesna gimė Brčke, Bosnijoje ir Hercegovinoje, tačiau užaugo Požegos mieste, Kroatijoje. Vaikystėje lankė muzikos mokyklą, kur ji grojo fleita, dainavo choruose ir dalyvavo įvairiuose muzikos konkursuose.

Dešimtojo dešimtojo viduryje persikėlė Zagrebą, kur baigė humanitarinių ir socialinių mokslų fakultetą. 1997 metais dalyvaudama Kroatijos festivalyje Zadarfest susitiko Milana Vlaović, kuri nuo to laiko pradėjo rašyti Vesnai dainas.

2002 metais Vesna laimėjo metinį muzikos renginį Dora, kurio nugalėtojas turi teisę atstovauti Kroatijai „Eurovizijoje“. Su kūriniu „Everything I Want“ 2002 m. „Eurovizijos“ dainų konkurse užėmė 11 vietą. Ji parašė 2004 m. „Eurovizijoje“ Bosnijai ir Hercegovinai atstovavusį kūrinį „In the Disco“, kurį atliko dainininkas Deen (tikr. vardas Fuad Backović).

Diskografija 
 2000 – Da znaš
 2001 – Za tebe stvorena
 2002 – Kao da je vrijeme...
 2003 – Best of
 2003 – Pjesma mi je sve
 2005 – V. peti
 2012 – With Suspicious Minds

Nuorodos 
 Oficialus tinklalapis – vesnapisarovic.com

|-

Kroatijos atlikėjai
Pop atlikėjai
Kroatijos atstovai Eurovizijoje
2002 m. Eurovizijos dalyviai
Marijus Velička

Marijus Velička (g. 1979 m. gegužės 12 d. Kaune) – Lietuvos politikas, teisininkas.

Biografija 

1997 m. baigė Jono Jablonskio vidurinę mokyklą, 2001 m. – Lietuvos Teisės universitetą ir įgijo teisės bakalauro kvalifikacinį laipsnį, 2003 m. – Lietuvos teisės universitetą ir įgijo teisės magistro kvalifikacinį laipsnį.

2006–2009 m. advokato Vytauto Merkšaičio padėjėjas. 2009–2010 m. advokatų kontoros „NORDIA Baublys & partners“ advokatas, 2010–2013 m. advokatų kontoros „Velička, Brazaitis ir partneriai“ , vadovaujantis partneris.

2013–2016 m. Lietuvos Respublikos krašto apsaugos ministerijos viceministras. Nuo 2017 m. Šiaulių miesto savivaldybės administracijos direktoriaus pavaduotojas.

2017-2019 Šiaulių miesto administracijos direktoriaus pavaduotojas.

2019 Šiaulių miesto tarybos narys.

Nuo 2010 m. Darbo partijos narys.

Nuorodos 

 Biografija 

Lietuvos krašto apsaugos viceministrai
Lietuvos advokatai
Čilento, Diano slėnio ir Alburnio nacionalinis parkas

Čilento, Diano slėnio ir Alburnio nacionalinis parkas () – nacionalinis parkas pietų Italijoje, Salerno provincijoje, netoli Salerno miesto. Tai didžiausias nacionalinis parkas šalyje, užimantis 1 810,48 km² plotą. Nacionalinio parko pavadinimas duotas nuo jame esančių objektų – UNESCO saugomų Čilento ir Diano slėnio bei Alburnio kalnyno.

Nacionalinis parkas įkurtas 1991 m. siekiant apsaugoti Čilento regioną nuo masinio turizmo ir statybų plėtros. 1998 m. parkas buvo įtrauktas į UNSECO saugomų objektų sąrašą.

Nacionalinis parkas aprėpia beveik visą Čilento krantą, o jo viduryje yra Pruno miškas. Parko teritorija apima Pestumo, Velijos ir Padulos archeologines vietoves.

Šaltiniai

Nuorodos 
Oficiali svetainė

Italijos nacionaliniai parkai
Kuršių nerijos nacionalinis parkas (Rusija)

Nacionalinis parkas „Kuršių nerija“ () įsikūręs Kaliningrado srityje (Rusija), Zelenogradsko rajone, Kuršių nerijos pietinėje dalyje. Ribojasi su Lietuvos Kuršių nerijos nacionaliniu parku (parkus skiria valstybės siena).

Parko administracija yra Rybačyje. Nacionalinis parkas įsteigtas 1987 m. 6 621 ha plotą užimančioje teritorijoje, siekiant išsaugoti vietos unikalią gamtą. 2000 m. Kuršių nerija įtraukta į UNESCO pasaulinio kultūros paveldo sąrašą.

Gamta 
Kuršių nerijoje yra šokantis miškas – pušynas, pasižymintis neįprastai susirangiusiomis ir išsiraičiusiomis pušimis.

Gyvūnijos pasaulis 
Kuršių nerijos teritorijoje priskaičiuojamos 46 žinduolių rūšys. Čia gyvena: briedis, stirna, šernas, lapė, miškinė kiaunė, usūrinis šuo, barsukas, pilkasis kiškis, paprastoji voverė, bebras. Paukščių priskaičiuojamos 262 rūšys, iš kurių 100 – nuolat gyvenančios, kitos – praskrendančios. Dažniausiai sutinkamas kikilis, ankstyvoji pečialinda, raiboji devynbalsė, pilkoji devynbalsė, varnėnas.

Šaltiniai 

Kaliningrado srities geografija
Rusijos nacionaliniai parkai
Kuršių nerija
Muflonas

Muflonas (Ovis orientalis) – porakanopių (Artiodactyla) žinduolių būrio, dykaraginių šeimos gyvūnų rūšis.

Dykaraginiai
Daiva Rakauskaitė

Daiva Rakauskaitė (g. 1971 m.)  – Lietuvos oro balionų sporto pilotė. Europos čempionatų prizininkė.

Biografija 
2010 m. Alytuje vykusiame pirmajame Europos moterų oro balionų čempionate Rakauskaitė liko 13-a. 2012 m. Europos moterų čempionate Vokietijoje iškovotas sidabro medalis. 2014 m. Lenkijoje (Lešnas) vykusiame pasaulio moterų oro balionų čempionate Rakauskaitė užėmė aukštą 6-ą vietą. 2015 m. Europos moterų čempionate Nyderlandaije iškovotas sidabro medalis. 2016 m. Birštone vykusiame pasaulio moterų oro balionų čempionate Daiva Rakauskaitė užėmė 6-ąją vietą.

Lietuvos oro balionų pilotai
Dažninė moduliacija

Dažninė moduliacija, sutrumpintai FM (nuo ) – informacijos perdavimo būdas, kada moduliuojančio signalo virpesio dėsniu keičiamas nešlio dažnis.
Dažninė moduliacija plačiai naudojama perduoti garsiniam signalui radiofonijoje, ir skaitmeniniam signalui (FSK moduliacija).

Analoginės dažninės moduliacijos atveju, nešlio dažnio deviacija yra proporcinga audio signalo stipriui.

Skaitmeninės dažninės moduliacijos (FSK) atveju, skaitmeninio signalo vienetas arba nulis turi fiksuotas dažnio deviacijos reikšmes. Skaitmeninė dažninė moduliacija yra plačiai naudojama modemuose, taip pat radiotelegrafijoje.

Telekomunikacijos
Radijas
Dažnio manipuliacija

Dažnio manipuliacija, sutrump. FSK (nuo ) – informacijos perdavimo procesas, skaitmeninio signalo vienetas arba nulis turi fiksuotas nešlio dažnio deviacijos reikšmes. Skaitmeninė dažninė moduliacija yra plačiai naudojama modemuose, taip pat radiotelegrafijoje.

Telekomunikacijos
Radijas
Aurimas Lankas

Aurimas Lankas (g. 1985 m. rugsėjo 7 d. Šiauliuose) – Lietuvos baidarininkas, Šiaulių miesto politinis bei visuomenės veikėjas.

Biografija 
Irkluoti pradėjo nuo 1996 metų. Lankė Šiaulių sporto mokyklą „Atžalynas“. 2004 m. baigė Šiaulių Didždvario gimnaziją. 2009 m. Vilniaus universiteto Teisės fakultete įgijo teisės magistro kvalifikaciją.

Nuo 2009 m. Šiaulių kredito unijos „Žemdirbio gerovė“ paskolų vadybininkas, nuo 2012 m. kredito unijos vadovas, nuo 2014 m. valdybos pirmininkas.  2017 m. išrinktas Lietuvos centrinės kredito unijos valdybos nariu. 

2013–2019 m. Lietuvos Respublikos liberalų sąjūdžio narys, 2019 m. laikinasis partijos Šiaulių skyriaus pirmininkas. 2015-2019 m. Šiaulių miesto savivaldybės tarybos narys.  Nuo 2019 m. gruodžio mėn. Laisvės partijos narys. 

Laisvai kalba ir bendrauja anglų bei rusų kalbomis.

Sportinė veikla 
2014 m. Vokietijoje vykusiame Europos čempionate Aurimas Lankas ir Edvinas Ramanauskas užėmė trečią vietą dviviečių baidarių 200 m sprinto rungtyje. 2022 m. liepą patvirtina jog diskvalifikuoti antri finišavę Rusijos sportininkai ir Lietuvos duetui įteikti sidabro medaliai. Tais pačiais metais vykusiame pasaulio čempionate duetas liko 5-oje vietoje. 2015 m. Europos čempionate duetas iškovojo antrąjį bronzos medalį.

2016 m. vasaros olimpinėse žaidynėse poroje su E. Ramanausku sportininkai atrankos plaukime buvo pirmi ir tiesiogiai pateko į pagrindinį finalą ir neplaukė pusfinalyje. Finale duetas didžiąją distancijos dalį pirmavo, bet ties finišu nusileido Ispanijos ir Jungtinės Karalystės komandoms ir pelnė bronzos medalius. Tai antras Lietuvos olimpinis baidarių ir kanojų irklavimo medalis (pirmasis 2012 m. - Jevgenijus Šuklinas).

2016 m. rudenį išrinktas Lietuvos baidarių ir kanojų irklavimo federacijos vykdomojo komiteto nariu.

2019 m. pasaulio baidarių ir kanojų irklavimo sprinto čempionate užėmė 13-ą vietą kartu su Lietuvos keturvietės baidarės rinktine.

Įvertinimas 
 2016 m. KKSD medalis „Už sporto laimėjimus“ 
 2016 m. ordino „Už nuopelnus Lietuvai“ Karininko kryžius

Šaltiniai 

Lietuvos baidarininkai
Lietuvos olimpiečiai
Šiaulių politikai
Vladimiras Simonko

Vladimiras Simonko (g. 1964 m. gegužės 5 d. Kaune) – Lietuvos visuomenės veikėjas, nuo 1993 m. Lietuvos gėjų lygos pirmininkas.

Biografija 

Gimė 1964 m. gegužės 5 d. Kaune. 1986 m. baigė garso režisūrą kino filmų institute Leningrade. 1986–1994 m. dirbo Lietuvos kino studijoje. 1993 m. dekriminalizavus homoseksualius santykius buvo vienas iš Lietuvos gėjų lygos įkūrėjų ir tapo pirmuoju pirmininku. 2010 m. ir 2013 m. buvo vienas iš pagrindinių Baltic Pride renginių organizatorių.

Nuorodos 

 Susiję straipsniai www.delfi.lt

Lietuvos visuomenės veikėjai
Arūnas Gibieža

Arūnas Gibieža (g. 1989 m. spalio 25 d. vilniuje) – Lietuvos sportininkas, motociklininkas, daugelio tarptautinių turnyrų nugalėtojas, Europos motoakrobatikos čempionas. Motoakrobatas yra įsteigęs savo vardo taurę ir taip skatina šios sporto šakos vystymąsi Lietuvoje. Atstovauja sporto klubui „Aras Freestyle“.

Biografija 

A. Gibieža motociklais susidomėjo vaikystėje. Dešimtmetis jau važiavo motoroleriu. Šešiolikos metų pradėjo dalyvauti varžybose, kai įsigijo savo pirmąjį motociklą Yamaha R6. Važiavo lenktynių trasose Baltijos šalyse ir Europoje. Nusipirkęs antrąjį motociklą Suzuki GSX600R, ėmė varžytis motoakrobatikos (stunt riding) rungtyse. Laimėjęs daugybę tarptautinių turnyrų, buvo pastebėtas Austrijos kompanijos „RedBull“ ir tapo jos atletu. Motoakrobatas A. Gibieža yra vienas iš trijų Lietuvos sportininkų, kuriuos taip skatina tobulėti „RedBull“. Su kompanijos nariais dalyvauja tarptautiniuose turnyruose.

„Aras Freestyle“ motociklas – 636 m³ variklį turintis, 2004-aisiais pagamintas „Kawasaki ZX6R“, vėliau atnaujintas „Racetech“ dirbtuvėse. Žinomiausi sportininko triukai: „Watchtower“, „Switchback Wheelie“, „Head Stand“, „Superman“, „360 kangaroo stoppie“. Vienas unikaliausių, nepakartotų pasaulyje, – „Unicycle no handers", kai balansuodamas ant motociklo galinio rato, A. Gibieža užsiropščia ant jo vairo ir, rankomis jo neliesdamas, sugeba suktis ratu. 

Sportininkas pats pilnai išlaiko save iškovotų prizų dėka. Iš pavienių entuziastų gauna tepalų, padangų, specialią aprangą, tačiau valdžios nėra remiamas.

Šaltiniai

Nuorodos 

 „RedBull“ kompanijos narys Arūnas Gibieža 

Motociklų sportas
Lietuvos motociklų lenktynininkai‎
Kutenėjaus nacionalinis parkas

Kutenėjaus nacionalinis parkas () – saugoma gamtos teritorija pietvakarių Kanadoje, Britų Kolumbijos rytuose, Uoliniuose kalnuose. Plotas 1406 km². Nacionalinis parkas įkurtas 1920 m., o nuo 1985 m. drauge su kitais Kanados Uolinių kalnų nacionaliniais parkais yra UNESCO pasaulio paveldo objektas.

Rytuose ribojasi su Banfo, šiaurėje – su Joho nacionaliniais parkais. Parko paviršius įvairuoja nuo 918 iki 3424 m aukščio (Deltaformo k.). Būdingi ledynai, sniegynai, kanjonai (žymiausias – Marblio), slėniai. Parko teritorija teka Kutenėjaus, Vermiliono, Simpsono upės, telkšo kalnų ežerų (žymiausias – Flojaus), trykšta karštosios versmės (Radium Hot Springso, Redval Folto), krenta Numos krioklys. Kalnų šlaituose iki 2000 m aukščio auga miškai, aukščiau – kalnų pievos, uolynai, sniegynai.

Kutenėjaus nacionaliniame parke sutinkami vilkai, grizliai, juodieji lokiai, erniai, lūšys, pumos, snieginiai ožiai, snieginiai avinai, briedžiai, juodauodegiai ir baltauodegiai elniai, šiauriniai elniai, vapičiai. Suskaičiuojama ~280 paukščių rūšių (tetervinai, kėkštai, kilnieji ereliai ir kt.), gyvena Amerikos smėliniai smaugliukai.

Šaltiniai 

Kanados nacionaliniai parkai
The Day Is My Enemy

The Day Is My Enemy – šeštasis studijinis britų elektroninės muzikos grupės „The Prodigy“ albumas, išleistas 2015 m. kovo 30 d. Tai – pirmasis grupės albumas per šešerius metus. 2012 m buvo atskleista, jog įrašinėjamas naujas albumas, pavadintas „How To Steal A Jetfighter“, tačiau 2014 m. liepą jis buvo pervadintas. Albumas susilaukė teigiamų kritikų įvertinimų ir jis debiutavo pirmoje Jungtinės Karalystės albumų topo vietoje, tapdamas šeštuoju iš eilės grupės albumu, pasiekusiu pirmąją vietą šalyje.

Dainų sąrašas 

2015 albumai
The Album About Nothing

The Album About Nothing – ketvirtasis studijinis amerikiečių reperio Wale albumas, išleistas 2015 m. kovo 31 d. Atlikėjas teigia, jog tai – asmeniškiausias jo albumas. Jis susilaukė teigiamų kritikų įvertinimų ir per pirmąją savaitę vien JAV buvo parduota virš 100 tūkstančių albumo kopijų, taip debiutuodamas pirmoje „Billboard 200“ topo vietoje.

Dainų sąrašas 

2015 albumai